Love Has Won

Love Has Won on yhdysvaltalainen usein kultiksi kuvailtu uskonnollinen yhteisö. Se on hajonnut kilpaileviin ryhmiin liikkeessä palvotun Amy Carlsonin kuoleman (2021) jälkeen.
Opit ja uskomukset.
Love Has Wonin perustajaa Amy Carlsonia kutsuttiin äitijumalaksi. Hän oli liikkeen opin mukaan Jeesus, Kleopatra, Jeanne d’Arc ja Marilyn Monroe. Seuraajien mukaan Carlson oli yli 19 miljardin vuoden ikäinen ja oli elänyt yli 500 kertaa. Kultin jäsenet ovat väittäneet Carlsonin olleen läheisessä suhteessa Robin Williamsin henkeen. Carlsonia on väitetty myyttisen, muinaisen Lemurian kuningattareksi ennen sen tuhoutumista. Kuningattarena hänen isäkseen väitettiin Donald Trumpia. Kultissa alettiin julistaa 144 000 uskovaisen nostamista olemassaolon valveutuneeseen 5D-tilaan, joka korvaisi 3D-maailman. Jäljelle jäävien väitettiin tulevan tuhotuiksi. Love Has Wonin mukaan 5D-maailmaan siirrytään omassa elävässä ruumiissa; oppia kuolemanjälkeisestä elämästä ei siis ole.
Love Has Wonin mukaan Carlsonin vastavoima on globaali eliitti, maailmaa salaisesti hallitseva kabaali, joka oli yrittänyt Carlsonin salamurhaamista lähes 600 kertaa. Kultin jäsenet ovat väittäneet salaiseen maailmanhallintoon kuuluvan reptiilien edustajia, muinaisia ulkoavaruuden olentoja ja sumerilaisia jumalia. Carlsonin eläessä kultin kannattajat ajattelivat Carlsonin tehtävän olevan maailman kärsimysten kantaminen, sillä tämä väitetysti puhdistaisi maailman negatiivisista energioista ja matalista värähtelyistä. Seuraajien oli määrä suojata Carlsonia vahingolta uskon ja oikeamielisen toiminnan avulla. Seuraajat jopa väittivät, että jos Carlson kuolisi, kaikki planeetalla kuolisivat.
Liike kehitti tarinan, jonka mukaan Carlson oli 4- tai 5-vuotiaana keskustellut enkelien kanssa ja kesken saarnan kutsunut pastoria valehtelijaksi, koska Carlson väitetysti oli Jeesus. Carlsonin perhe kiisti nämä kertomukset. Liike on kannattanut muun muassa hopeaveden käyttöä ja muita väitettyjä parannuskeinoja eri sairauksiin. Love Has Wonin jäsenet ovat usein korostaneet rakkautta toisiaan ja maailmaa kohtaan. Myöhempinä vuosina liikkeen opetuksiin sekoittui keskeisiä QAnon-salaliittoteorian piirteitä.
Historia ja toiminta.
Carlson kiinnostui 2000-vuosikymmenellä New age -ajattelusta ja muodosti oman kosmologiansa yhdistelemällä eri New age -kirjoituksia. Hän chattaili Lightworkers.org-foorumilla Amerith WhiteEagle -nimimerkkiä käyttäneen henkilön kanssa. Nimimerkin käyttäjä kutsui Carlsonia jumalaksi, ja Carlson puolestaan viittasi Amerith WhiteEagleen kaksosliekkinään; parilla oli väitteen mukaan kaksi ruumista, mutta yksi yhteinen sielu. 1. syyskuuta 2007 Carlson väitti eteerisen äänen paljastaneen hänelle, että hän tulisi olemaan Yhdysvaltain presidentti. Amerith WhiteEagle oli ensimmäinen henkilö, jota Carlson kutsui Isä Jumalaksi. Vuosien varrella hän tapasi monia uusia Isä Jumalaksi kutsuttuja henkilöitä; kaikkien Isä Jumalten katsottiin ilmentäneen samaa energiaa, joka oli liian suuri mahtuakseen yhteen ihmiseen. Äiti Jumalia sen sijaan oli Love Has Wonin mukaan vain yksi. 10. joulukuuta 2007 Carlson kertoi vapautuneensa 3D-suhteestaan eli jättäneensä miehensä ja lapsensa. Hän muutti Crestoneen Coloradoon, jossa liike sitten toimi. Ensimmäinen Love Has Won -video julkaistiin Youtubessa 14. tammikuuta 2009.
Alkuvuodesta 2014 Love Has Woniin liittyi ensimmäisenä virallisena seuraajana 35-vuotias Miguel Lamboy. Kultin väitteen mukaan Lamboy kärsi tuolloin pitkälle edenneestä keuhkosyövästä, jonka takia häneltä oli poistettu yksi keuhko. Väitteen mukaan Äiti Jumala paransi hänet taudista. Ryhmä kasvoi vuosina 2014–2018. Siihen kuului eri aikoina yhdessä asuneita kymmeniä ydinjäseniä, joiden lisäksi verkossa oli 100–200 sanansaattajaa, jotka käyttivät kommunikointiin Facebookia ja suuria Skypen ryhmächatteja. Carlsonin kanssa eläneen ydinkannattajajoukon lisäksi muodostui sivuryhmiä, joiden jäsenet kohtasivat kasvokkain Australiassa, Etelä-Afrikassa ja Väli-Amerikassa. Elokuussa 2018 Love Has Wonin nettijulkaisuissa esiintyi ensimmäisen kerran Jason Castillo, joka jäi viimeiseksi Isä Jumalaksi. Castillo oli toipunut huumeriippuvainen, joka oli kiinnostunut Love Has Wonista ja Carlsonista netin välityksellä jo vuonna 2013. Castillo päätti lopulta jättää taakseen lapsensa, mitä hän perusteli sillä, että harvojen tarpeet eivät olleet merkityksellisiä koko planeetan edun rinnalla.
Joitain englannin sanoja Love Has Won korvasi omilla uudissanoillaan; esimerkiksi ”remind” muuttui liikkeen käytössä muotoon ”reheart”.
Vaiheet vuodesta 2018 Carlsonin kuolemaan.
Liikkeen nettijulkaisuissa kerrottiin elokuussa 2018 synkkien noidan hyökänneen Carlsonin kimppuun. Hänen kuvailtiin olleen jatkuvan hyökkäyksen kohteena pimeiden voimien taholta. Liikkeen jäsenet alkoivat puhua salamurhayrityksistä, joissa väitetysti muun muassa viipaloitiin miekalla yksi Carlsonin sydämistä. Carlsonin terveydentila heikkeni useiden vuosien aikana. Maailmaa salaisesti hallitsevan eliitin väitettiin soluttautuneen hänen pernaansa ja haimaansa. Carlsonin kehon haurastuessa Isä Jumalaksi kutsuttu Jason Castillo auttoi häntä liikkumisessa. Castillo osoitti liikkeen videojulkaisuissa usein aggressiivista ja arvaamatonta käytöstä. Kerran hän ilmoitti murtaneensa toisen jäsenen nenän. Carlson joi runsaasti, oli humalassa pahansisuinen ja käyttäytyi videoissa itsetuhoisesti. Seuraajien tehdessä jotain väärin heidän ajateltiin aiheuttaneen Äiti Jumalalle fyysistä kärsimystä. Seuraajille jaettiin tästä syystä rangaistuksia. Kultin keskuudessa järjestettiin myös tuntien mittaisia istuntoja, joissa jäsenten piti kritisoida toisiaan. Tätä kutsuttiin ”Find the Whore” -peliksi. Carlson puhui välillä häijysti ja haukkui joitain jäseniä esimerkiksi nimityksellä ”dick whores”. Hän perusteli lisääntynyttä alkoholinkäyttöään reaktiona voimakkaisiin fyysisiin kipuihin ja kutsui alkoholia lääkkeeksi.
Vuonna 2019 Love Has Won rekisteröitiin Miguel Lamboyn avulla voittoa tavoittelemattomaksi yhdistykseksi. Liike alkoi kuitenkin myös pitää nettikauppaa. Myyntiin laitettiin esimerkiksi "Ascension Guide" -kirja, jossa pyrittiin opastamaan ihmisiä nousemaan korkeammalle olemassaolon tasolle. Yhdeksi suurimmista rahoituksen lähteistä muodostuivat energiahoidot, joita kutsuttiin ”eteerisiksi leikkauksiksi”, joiden väitettiin parantavan minkä tahansa sairauden. Love Has Won markkinoi tuotteitaan myös väittäen niitä covid-19-taudin parantaviksi, mutta tämä mainos poistettiin. Ohjeistuksissaan liike suositteli auringon tuijottamista, tupakanpolttoa, punaisen lihan syömistä vähintään kahdesti viikossa sekä pitkiä, kylmiä suihkuja. Love Has Wonin nettijulkaisuissa jäsenet ovat usein puhuneet rasistisesti, antisemitistisesti ja homovastaisesti. Nämä puheet ovat vaihdelleet vihamielisistä kommenteista syvällisiin pseudohistoriikkeihin Adolf Hitleristä ja holokaustista. Yleisöä on usein videoissa loukattu häpeilemättömästi, mutta toisaalta yleisöä on kerrottu rakastettavan.
Love Has Woniin omaksuttiin QAnonista ne uskomukset, että globaali eliitti kirjaimellisesti söisi lapsia ja että Donald Trump taistelisi kulisseissa salaista hallintoa vastaan. QAnon-liikkeen edustajat pääsivät hallitsemaan Love Has Wonin Telegram-kanavaa, jossa jaettiin sekä QAnon- että Love Has Won -teemaista sisältöä. Elokuussa 2020 liikkeellä oli noin 200 omistautunutta jäsentä. Tuolloin ryhmä perusti kaupan Kauain saarella Havaijilla sijaitsevaan Wainihaan. Neljätoista jäsentä muutti Carlsonin ja Isä Jumalaksi julistetun Jason Castillon kanssa Havaijille. Paikalliset olivat epäluuloisia, koska Carlson väitti olevansa Havaijin luoja ja jumalatar Pele. Mielenosoittajia kerääntyi kultin jäsenten asumuksen ulkopuolelle; jäseniä syytettiin koronarajoitusten rikkomisesta ja havaijilaisen hengellisyyden omimisesta. Lopulta Love Has Wonin jäsenet suostuivat palaamaan Coloradoon.
Phil McGraw omisti juontamastaan ohjelmasta jakson Love Has Wonille. Carlsonin äiti ja kaksi siskoa osallistuivat ohjelmaan. Carlson itse ja kaksi kultin jäsentä osallistuivat videopuhelun välityksellä. Juontaja nosti esiin muun muassa kiistellyn tapahtuman, jossa ahdistunut lapsi oli lukittu rangaistuksena toistuvasti kaappiin kultin piirissä. Phil McGraw ja Carlsonin perhe myös toivat esiin sen, että nainen oli hylännyt kolme lastaan. Carlson perusteli tätä sillä, ettei itse ollut halunnut lähteä vaan koki sen velvollisuudekseen. Perhe oli huolissaan Carlsonin terveydentilasta ja uskoi tämän olleen psyykkisesti sairas. Myös fyysinen rapistuminen oli voimakasta, ja iho oli hopeaveden runsaan käytön aiheuttaman argyrian takia värjäytynyt siniseksi. Carlson oli hyvin hoikka, ja perhe piti televisio-ohjelmaa viimeisenä mahdollisuutena suunnanmuutokseen. Toive ei toteutunut. Loppuaikoina Carlson vietti aikaa lähinnä sängyssä, ja hänet jouduttiin kantamaan suihkuun. Huhtikuussa 2021 kultin jäsenet olivat Mount Shastan kaupungissa Kaliforniassa. Carlsonin hyvinvointi yritettiin päästä tarkastamaan, mutta hänen seuraajansa kertoivat hänen siirtyneen toiseen kiinteistöön. On epäselvää, oliko Carlson tuolloin enää todellisuudessa elossa. Hän oli välillä itsekin pyytänyt pääsyä hoitoon ”3D-sairaalaan”, mutta seuraajat olivat pelänneet salaisen maailmanhallinnon tuolloin saavan hänet kiinni. Miguel Lamboy löysi pitkälle hajonneen ruumiin kultin johtajan pääasunnosta Crestonesta ja teki ilmoituksen poliisille 28. huhtikuuta 2021. Ruumis oli ilmeisesti siirretty autolla sinne. Kuoleman todettiin johtuneen runsaasta alkoholinkäytöstä, anoreksiasta ja pitkäaikaisesta hopeaveden käytöstä. Carlsonin kuoleman jälkeen seuraajat palvoivat ruumista, joka oli aseteltu huoneeseen, joka oli sisustettu sateenkaarin, sydämin ja tähdin. Jänisleluja oli asetettu ruumiin päälle. Seitsemän kultin jäsentä pidätettiin.
Jälkivaiheet.
Pidätettyjä jäseniä syytettiin ruumiin häpäisystä ja lasten kaltoinkohtelusta, mutta syytteet hylättiin. Carlsonin seuraajat väittivät tällä olleen pulssin vielä siinä vaiheessa kun poliisi löysi hänen hajoavan ruumiinsa. Hänen väitettiin myös liikutelleen käsiään kuoleman jälkeen. Love Has Won -ryhmää tunteneista osa pelkäsi Carlsonin kuoltua yritystä ”joukkoylösnousemukseen”, sillä Jason Castillo oli marraskuussa 2020 lähetyksessä todennut, että jäsenten on oltava valmiita kuolemaan Carlsonin puolesta. Netissä Love Has Won jatkoi toimintaansa nimellä 5D Full Disclosure. Liike kuitenkin hajosi osiin. Jason Castillo perusti oman uuden ryhmänsä nimeltään Joy Rains ja julistautui äiti-isäjumalaksi. Hän syytti Love Has Wonin toimintaa muualla jatkaneita harhautuneiksi. Eteerisiksi leikkauksiksi kutsuttuja vaihtoehtohoitoja on tarjottu myös Carlsonin kuoltua ja niitä on markkinoitu Carlsonin viidennestä ulottuvuudesta käsin toteuttamina.
Hannah Olsonin tekemä kolmeosainen dokumenttisarja "" julkaistiin HBO:n kautta vuonna 2023. Siihen sisällytettiin Carlsonia yhä Jumalana pitäneiden henkilöiden haastatteluita. Hannah Olsonin mukaan Amy Carlson oli luonut valheiden palatsin, josta ei ollut enää kyennyt pakenemaan. 
Kritiikki.
Kriitikkojen mukaan Love Has Wonin jäsenten syöminen ja unirytmi olivat kontrolloituja Carlsonin eläessä. Useimmilta jäseniltä edellytettiin selibaattia ja pidättäytymistä romanttisista suhteista. Kriitikkojen mukaan liike on myös kannustanut jäseniä katkaisemaan suhteet niihin jäseniinsä, jotka eivät tukeneet kultin jäsenyyttä. Kriitikkojen mukaan kulttiin liittyneiden raha muuttui käytännössä Carlsonin rahaksi, sillä jäseniä kannustettiin suuntaamaan varansa yhteisiin hankkeisiin ja maksamaan neuvonnasta sekä näennäistieteellisistä hoidoista. Kritiikkiä ovat esittäneet muun muassa Love Has Won -liikkeen vaikutuspiiristä lähteneet. Kriitikot ovat pitäneet liikkeen voimakasta rakkaudellisen elämäntyylin korostamista ristiriitaisena sen lähetyksissä kuullun vihamielisen retoriikan kanssa. Jotkut kriitikot ovat epäilleet Carlsonin ruumiin löytäneen Miguel Lamboyn käytännössä hallinneen Carlsonia, koska Lamboy vastasi rahaliikenteestä.